Da easchte schriftliche Beleg fia den Nama Wonneberg findt si im Joar 1000 ois in uuagingariorum monte (aufm Waginga Berg). Des Gebiet vo da kloana Landgmoa im Rupertiwinkl hot vo 1275 bis 1810 zum Erzstift Soizburg ghert und is dann zu Bayern kemma. 1496 is im Auftrag vom Soizburga Erzbischof Leonhard vo Keutschach de gotische, dem Hl. Leonhard gweichte, stattliche Kira baut worn. De Gemälde in dem bemerkenswerten Flüglaltar san a Schenkung vo da Lafana Schiffergilde. 1818 is de heitige politische Gmoa entstandn. Wonneberg kimmt 1972 noch da Auflösung vom Landkreis Laufen zum Landkreis Traunstoa. 1978 is sie Teil vo a Vawoitungsgmoaschaft.